ଭୁବନେଶ୍ୱର, ଜାନୁଆରୀ ୨୪(ଓଡିଶା ଡଟ୍ କମ୍)-ଆଜି ଠାରୁ ସମସ୍ତ ଡିଏଭି ସ୍କୁଲ ଗୁଡିକରେ ପାଠପଢା ବନ୍ଦ ରହିଛି । ଶିକ୍ଷକ ଶିକ୍ଷୟିତ୍ରୀ ସ୍କୁଲକୁ ଆସିନାହାଁନ୍ତି । ମାତ୍ର ଏହି ଘଟଣାକୁ ନେଇ ଅଭିଭାବକମାନେ ଅସନ୍ତୋଷ ପ୍ରକାଶ କରିଥିଲାବେଳେ ପୋଲିସ୍ ଏବଂ ଅଭିଭାବକଙ୍କ ମଧ୍ୟରେ ଧସ୍ତାଧସ୍ତି ଭଳି ଘଟଣା ଘଟିଛି ।
ଭୁବନେଶ୍ୱର ଓ କଟକ ସମେତ ରାଜ୍ୟର ୪୨ଟି ଡିଏଭି ସ୍କୁଲରେ ଦେଖା ଦେଇଥିବା ପରିସ୍ଥିତିକୁ କେନ୍ଦ୍ରକରି ଅଭିଭାବକ ଏବଂ ସ୍କୁଲ କତୃପକ୍ଷଙ୍କ ମଧ୍ୟରେ ଏକ ପ୍ରକାର ଶୀତଳ ଯୁଦ୍ଧ ଆରମ୍ଭ ହୋଇଛି ।
ଆଜି ଭୁବନେଶ୍ୱରରେ କେତେକ ବିଦ୍ୟାଳୟରେ ଅଭିଭାବକମାନେ ଶିକ୍ଷକ ଶିକ୍ଷୟତ୍ରୀଙ୍କ ନିଷ୍ପତିର ପ୍ରତିବାଦ କରିଥିଲେ । ତେବେ ୟୁନିଟ-୮ ଡିଏଭିସ୍କୁଲ ସମ୍ମୁଖରେ ଅପ୍ରୀତିକର ପରିସ୍ଥିତି ସୃଷ୍ଟି ହୋଇଥିଲା । ପୋଲିସ ଅନେକ ଅଭିଭାବକମାନଙ୍କୁ ଅଟକ ରଖିଥିଲେ ।
ସୂଚାନାଯୋଗ୍ୟ ଯେ,ଡିଏଭି ସ୍କୁଲ ଫି' ବୃଦ୍ଧି ଘଟଣାର ପ୍ରତିବାଦ କରିବାକୁ ଯାଇ ମଙ୍ଗଳବାର କେତେକ ଅଭିଭାବକ କଟକ ସିଡିଏ, ସେକ୍ଟର-୬ ଡିଏଭି ପବ୍ଲିକ ସ୍କୁଲର ଧାରଣା ଦେବା ସହ ମୁଖ୍ୟ ଫାଟକରେ ତାଲା ପକାଇ ଦେଇଥିଲେ । ତେବେ ହଠାତ କିଛି ଅଭିଭାବକଙ୍କ ସହ ଅସାମାଜିକ ବ୍ୟକ୍ତି ବିଦ୍ୟାଳୟ ମଧ୍ୟରେ ପଶି ଏଠାରେ ଥିବା ଗାଡିମୋଟର ଭଙ୍ଗାରୁଜା କରିଥିଲେ ।
ସେମାନେ ଅଧ୍ୟକ୍ଷା ଶ୍ରୀମତୀ ଇପିସିତା ଦାସଙ୍କୁ ଗାଳିଗୁଲଜ କରିବା ସହ ତାଙ୍କ ଚୁଟିଧରି ଟଣାଓଟରା କରିଥିଲେ । ଏହାପରେ ସେମାନେ ଜବରଦସ୍ତ ଫି' ବୃଦ୍ଧି ସଂକ୍ରାନ୍ତ ନୋଟିସ ପ୍ରତ୍ୟାହାର କରାଗଲା ବୋଲି ଏକ କାଗଜରେ ଲେଖାଇ ନେଇଥିଲେ ।
ଏହି ଘଟଣା ଚାଲିଥିବା ବେଳେ ବାହାରେ ଉପସ୍ଥିତ କିଛି ଶିକ୍ଷକ/ଶିକ୍ଷୟିତ୍ରୀ ପୁଲିସକୁ ଫୋନ କରିଥିଲେ । ବହୁ ବିଳମ୍ବରେ ପୁଲିସ ଆସି ଉତ୍ୟକ୍ତ ଅଭିଭାବକଙ୍କୁ ରୋକିବା ପରିବର୍ତେ ନିରବଦ୍ରଷ୍ଟା ସାଜିଥିଲା ବୋଲି ଅଭିଯୋଗ ହୋଇଛି ।
ଏହି ଘଟଣା ପରେ ଶ୍ରୀମତୀ ଦାସ ହାଇକୋର୍ଟ ମୁଖ୍ୟ ବିଚାରପତିଙ୍କୁ ଭେଟି ନ୍ୟାୟଭିକ୍ଷା କରିବା ସହ ମର୍କତନଗର ଥାନାରେ ଲିଖିତ ଅଭିଯୋଗ କରିଥିଲେ । ଏହି ଘଟଣାକୁ ଦୈ୍ୱତନଗରୀର ସମସ୍ତ ପବ୍ଲିକ ସ୍କୁଲର ଅଧ୍ୟକ୍ଷ ଅଧ୍ୟକ୍ଷାମାନେ ନିନ୍ଦା କରିଛନ୍ତି ।
ଆକ୍ରମଣକାରୀଙ୍କୁ ତୁରନ୍ତ ଗିରଫ କରିବା, କର୍ତବ୍ୟରେ ଅବହେଳା କରିଥିବା ପୁଲିସ ଅଧିକାରୀଙ୍କ ବିରୋଧରେ କାର୍ଯ୍ୟାନୁଷ୍ଠାନ ଗ୍ରହଣ କରିବାକୁ ଦାବି କରାଯାଇଛି । ଯଦି ଏ ଦିଗରେ ତୁରନ୍ତ ବିହିତ ପଦକ୍ଷେପ ଗ୍ରହଣ କରା ନଯାଏ, ତେବେ ମହାନଗରୀର ସମସ୍ତ ଡିଏଭି ପବ୍ଲିକ ସ୍କୁଲର ଶିକ୍ଷକ/ଶିକ୍ଷୟିତ୍ରୀମାନେ ସ୍କୁଲ ଆସିବେ ନାହିଁ ବୋଲି ଉପସ୍ଥିତ ଅଧ୍ୟକ୍ଷ/ଅଧ୍ୟକ୍ଷାମାନେ ଘୋଷଣା କରିଥିଲେ ।
କଟକ, ଜାନୁଆରୀ ୨୪(ଓଡିଶା ଡଟ୍ କମ୍)-ଗୁରୁବାର ଠାରୁ ରାଜ୍ୟର ସମସ୍ତ ଡିଏଭି ସ୍କୁଲରେ ପାଠପଢା ବନ୍ଦ ରହିବ ବୋଲି ଏକ ସାମ୍ବାଦିକ ସମ୍ମିଳନୀରେ ଚନ୍ଦ୍ରଶେଖରପୁର ଡିଏଭି ସ୍କୁଲର ଅଧ୍ୟକ୍ଷ କେସି ଶତପଥୀ ପ୍ରକାଶ କରିଛନ୍ତି ।
ମଙ୍ଗଳବାର ଦିନ କଟକରେ ଡିଏଭି ସ୍କୁଲରେ ଉତ୍ୟକ୍ତ ଅଭିଭାବକମାନେ ଅଧ୍ୟକ୍ଷାଙ୍କୁ ଗାଳିଗୁଲଜ ଓ ଅଶ୍ଲୀଳ ବ୍ୟବହାର କରିବା ସହ କ୍ୟାମ୍ପସରେ ଭଙ୍ଗାରୁଜା କରିବା ପ୍ରତିବାଦରେ ସେମାନେ ଏପରି ନିଷ୍ପତି ନେଇଛନ୍ତି ।
ଆକ୍ରମଣକାରୀଙ୍କୁ ଗିରଫ କରାଯିବ ସହ ଶିକ୍ଷକ,ଶିକ୍ଷୟିତ୍ରୀମାନଙ୍କୁ ସୁରକ୍ଷା ପାଇଁ ପୁଲିସ୍ଠାରୁ ନିର୍ଭର ପ୍ରତିଶ୍ରୃତି ନ ମିଳିବା ପର୍ଯ୍ୟନ୍ତ ଏହି ବନ୍ଦ ଜାରି ରହିବ ।
ଏହି ବନ୍ଦ ଯୋଗୁଁ ଶିକ୍ଷକ,ଶିକ୍ଷୟତ୍ରୀମାନେ ସ୍କୁଲ ଆସିବେ ନାହିଁ । ଏହି ନିଷ୍ପତି ନେଇଛନ୍ତି ବିଭିନ୍ନ ଡିଏଭି ସ୍କୁଲର ଅଧ୍ୟକ୍ଷମାନେ । ଯାହାଫଳରେ ୪୨ଟି ଡିଏଭି ସ୍କୁଲରେ ପାଠପଢା ବାଧାପ୍ରାପ୍ତ ହେବ ।
ରାଜ୍ୟରେ ୪୨ଟି ସ୍କୁଲରେ ପ୍ରାୟ ୫ ହଜାର ଶିକ୍ଷକ ଶିକ୍ଷୟତ୍ରୀ ଅଛନ୍ତି । ସେହିପରି ଓଡିଏମ୍ ସ୍କୁଲର ଅଧ୍ୟକ୍ଷ ଡ.ଏସ୍ ମୀନକେତନ,ମଦର୍ସ ସ୍କୁଲର ଅଧ୍ୟକ୍ଷା ପଲ୍ଲୀ ପଟ୍ଟନାୟକ ମଧ୍ୟ ଏହି ସାମ୍ବାଦିକ ସମ୍ମିଳନୀରେ କହିଛନ୍ତି ଏହି ବିବାଦର ସମାଧାନ ନହେଲେ ରାଜ୍ୟର ସମସ୍ତ ଇଂରାଜୀ ମାଧ୍ୟମିକ ସ୍କୁଲ ପ୍ରତିବାଦରେ ସାମିଲ ହେବେ ।
ଭୁବନେଶ୍ୱର,ଡିସେମ୍ବର ୮(ଓଡିଶା ଡଟ୍ କମ୍)-୨୦୧୩-୧୪ଶିକ୍ଷାବର୍ଷରୁ ବ୍ଲକ ଗ୍ରାଣ୍ଟ ପରିବର୍ତେ ପ୍ରତ୍ୟକ୍ଷ ଅନୁଦାନ ବ୍ୟବସ୍ଥା ଲାଗୁ କରିବାକୁ ସରକାର ସମ୍ମତି ପ୍ରଦାନ କରିବାପରେ ଆଜିଠାରୁ କାମରେ ଯୋଗ ଦେଇଛନ୍ତି ରାଜ୍ୟ ବ୍ଲକ ଗ୍ରାଣ୍ଟ ସ୍କୁଲର ଶିକ୍ଷକ ଓ କର୍ମଚାରୀ ।
ବ୍ଲକ ଗ୍ରାଣ୍ଟ ବ୍ୟବସ୍ଥାକୁ ଉଠାଇ ପ୍ରତ୍ୟକ୍ଷ ଅନୁଦାନ ବ୍ୟବସ୍ଥା ଲାଗୁ କରିବାକୁ ସରକାର ନୀତିଗତ ନିଷ୍ପତି ନେଇଛନ୍ତି ବୋଲି ବିଧାନସଭାରେ ରାଜ୍ୟ ସ୍କୁଲ ଓ ଗଣଶିକ୍ଷା ମନ୍ତ୍ରୀ ରବିନାରାୟଣ ନନ୍ଦ ସୂଚନା ଦେଇଛନ୍ତି ।
ଏ ସଂର୍ପକରେ ମନ୍ତ୍ରୀ ଶ୍ରୀ ନନ୍ଦ ଶୁକ୍ରବାର ଦିନ ବିଧାନସଭାରେ କହିଛନ୍ତି,ଏହି ପରିପ୍ରେକ୍ଷୀରେ ଗତ ନଭେମ୍ବର ୨୩ତାରିଖରେ ହୋଇଥିବା କ୍ୟାବିନେଟ ନିଷ୍ପତିର ପୁନର୍ବିଚାର କରାଯିବାକୁ ନିଷ୍ପତି ନିଆଯାଇଛି ।
ସରକାରଙ୍କ ଏହି ନିଷ୍ପତି ଫଳରେ ରାଜ୍ୟରେ ଥିବା ୧୯୮୨ଟି ବ୍ଲକ ଗ୍ରାଣ୍ଟ ସ୍କୁଲର ୨୫ହଜାରରୁ ଅଧିକ ଶିକ୍ଷକ ଓ କର୍ମଚାରୀ ଉପକୃତ ହେବେ । ୨୦୧୩ ଫେବୃଆରୀ ମାସ ସୁଦ୍ଧା କାବିନେଟରେ ଏହି ନୂତନ ବ୍ୟବସ୍ଥାକୁ ଉପସ୍ଥାପନ କରିବା ପାଇଁ ନିଷ୍ପତି ନିଆଯାଇଛି ।
ଏହି ନୂତନ ବ୍ୟବସ୍ଥାକୁ ରୂପାୟନ କରିବା ପାଇଁ ଦୁଇ ମାସ ସମୟ ଧାର୍ଯ୍ୟ କରାଯାଇଛି । ପ୍ରଥମ ପର୍ଯ୍ୟାୟରେ ୮ବର୍ଷ ଧରି ବ୍ଲକ ଗ୍ରାଣ୍ଟ ପାଇ ଆସୁଥିବା ବିଦ୍ୟାଳୟର ଶିକ୍ଷକ କର୍ମଚାରୀମାନଙ୍କୁ ପ୍ରତ୍ୟକ୍ଷ ଅନୁଦାନ ବ୍ୟବସ୍ଥାର ପରିସରକୁ ଅଣାଯିବ । ସରକାରଙ୍କ ଏହି ଘୋଷଣାକୁ ଶିକ୍ଷକ ସଂଘ ସ୍ୱାଗତ କରିଛି ।
ସୂଚନାଯୋଗ୍ୟ, ଗତ ନଭେମ୍ବର ୨୩ତାରିଖର କ୍ୟାବିନେଟ ନିଷ୍ପତିକୁ ବିରୋଧ କରି ଶିକ୍ଷକ ସଂଘ ପକ୍ଷରୁ ଗତ୨୯ରେ ଆଇନ ଅମାନ୍ୟ ଆନ୍ଦୋଳନ କରାଯାଇଥିଲା । ଏହାସହ ୩୦ ଓ ୩୧ ତାରିଖରେ ସମସ୍ତ ବିଧାୟକଙ୍କ ସରକାରୀ ବାସଭବନ ଘେରାଉ କରାଯାଇଥିଲା । ଦାବି ପୂରଣ ପାଇଁ ଡିସେମ୍ବର ୧୦ ତାରିଖରେ ରାଜଧାନୀରେ ବିଶାଳ ସମାବେଶ କରାଯିବାକୁ ସଂଘ ନିଷ୍ପତି ନେଇଥିଲା ।
ବ୍ଲକ ଗ୍ରାଣ୍ଟ ଶିକ୍ଷକ ଓ କର୍ମଚାରୀ ସଂଘର ସଭାପତି ପ୍ରଶାନ୍ତ ମହାପାତ୍ର କହିଛନ୍ତି ଯେ ଏଥିପାଇଁ ଆମେ ସରକାରଙ୍କୁ ଧନ୍ୟବାଦ ଦେଉଛୁ । ଆଜି ଠାରୁ ସମସ୍ତ ବିଦ୍ୟାଳୟରେ ପାଠ ପଢାଇବା ସହ କାମରେ ଯୋଗଦେବା ପାଇଁ ମୁଁ ଆମର ସସସ୍ତ ଶିକ୍ଷକ ଓ କର୍ମଚାରୀଙ୍କୁ ଅନୁରୋଧ କରୁଛି । ମାଟ୍ରିକ ପରୀକ୍ଷା ଓ ଟେଷ୍ଟ ପରୀକ୍ଷା କିପରି ସଫଳ ହେବ ସେଥିପାଇଁ ଶିକ୍ଷକମାନେ ଧ୍ୟାନଦିଅନ୍ତୁ ବୋଲି ସେ ନିବେଦନ କରିଛନ୍ତି ।
ବାରିପା ,ଅଗଷ୍ଟ ୨୮ (ଓଡ଼ିଶା ଡ଼ଟ୍ କମ୍),ମୟୂରଭଞ୍ଜ ଜିଲାପାଳ ରାଜେଶ ପ୍ରଭାକର ପାଟିଲଙ୍କ ନିର୍ଦ୍ଦେଶରେ ପ୍ରଥମଥର ପାଇଁ ପ୍ରଶାସନିକ ଅଧିକାରୀଙ୍କ ପ୍ରତ୍ୟକ୍ଷ ତତ୍ବାବଧାନରେ ସ୍କୁଲରେ ବିଳମ୍ବରେ ପହଞ୍ଚୁଥିବା ଶିକ୍ଷକ, ଶିକ୍ଷୟିତ୍ରୀଙ୍କୁ ଠାବକରା ଯାଇଛି ।
ଜିଲାର ଚାରିଟି ଉପଖଣ୍ଡ ସଦର ମହକୁମାରେ ୧୮୭ଜଣ ଶିକ୍ଷକ, ଶିକ୍ଷୟିତ୍ରୀ ଧରାପଡିଥିବା ଜଣାଯାଇଛି । ସେମାନଙ୍କ ମଧ୍ୟରୁ ୭୩ଜଣ ଶିକ୍ଷକ ଓ ୧୧୪ଜଣ ଶିକ୍ଷୟିତ୍ରୀ ଥିବାବେଳେ ସେମାନଙ୍କ ମଧ୍ୟରେ ୧୭୪ ଜଣ ପ୍ରାଇମେରୀ ଓ ୧୩ଜଣ ହାଇସ୍କୁଲର ଅଛନ୍ତି ।
ଏହିମାନଙ୍କୁ ଧରିବା ପାଇଁ ୨୪ଟି ସ୍ୱତନ୍ତ୍ର ସ୍କ୍ୱାଡ ଗଠନ କରା ଯାଇଥିଲା । ଧରାପଡିଥିବା ସମସ୍ତ ଶିକ୍ଷକ, ଶିକ୍ଷୟିତ୍ରୀଙ୍କ ସହ ବିଦ୍ୟାଳୟର ଠିକଣା ତାଲିକାଭୁକ୍ତ କରାଯାଇ ଆବଶ୍ୟକ କାର୍ଯ୍ୟାନୁଷ୍ଠାନ ପାଇଁ ଜିଲାପାଳଙ୍କଠାରେ ଉପସ୍ଥାପନ କରାଯାଇଛି ।
ଭୁବନେଶ୍ୱର, ଡ଼ିସେମ୍ବର ୨୦(ଓଡ଼ିଶା ଡ଼ଟ୍ କମ୍) ରାଜ୍ୟରେ ବ୍ଲକଗ୍ରାଂଟ ଶିକ୍ଷକ ମାନଙ୍କୁ ଷଷ୍ଠ ବେତନ କମିଶନ ଅନୁଯାୟୀ ଦରମା ପ୍ରଦାନ କରାଯିବ ବୋଲି ସରକାର ମଙ୍ଗଳବାର ଘୋଷଣା କରିଛନ୍ତି ।
ରାଜ୍ୟରେ ଥିବା ୧୯୮୨ଟି ବ୍ଲକଗ୍ରାଂଟ ସ୍କୁଲ ମଧ୍ୟରୁ ଉତମ କ୍ଷମତା ପ୍ରତିପାଦନ କରୁଥିବା ୧୫୮୭ଟି ସ୍କୁଲକୁ ଷଷ୍ଠ ବେତନ କମିଶନ ଅନୁଯାୟୀ ୬୦ ପତିଶତ ଦ୍ରରମା ଓ ୧୧ ପ୍ରତିଶତ ମହଙ୍ଗାଭତା ଦିଆଯିବ ବୋଲି ଗଣଶିକ୍ଷା ମନ୍ତ୍ରୀ ପ୍ରତାପ ଜେନା ବିଧାନସଭାରେ କହିଛନ୍ତି ।
ଆସନ୍ତା ଅପ୍ରେଲ ପହିଲାରୁ ଏହା ଲାଗୁ କରାଯିବ । ପୂର୍ବରୁ ଏହି ଶିକ୍ଷକମାନେ ପଂଚମ ବେତନ କମିଶନ ଅନୁଯାୟୀ ଦରମା ପାଉଥିଲେ ।
ସେହିପରି ୯୧୬ଟି ଏମ୍ଇ ସ୍କୁଲର ଶିକ୍ଷକଙ୍କୁ ପଂଚମ ବେତନ କମିଶନ ଅନୁଯାୟୀ ୬୦ ପ୍ରତିଶତ ଦରମା ଓ ୧୧ ପ୍ରତିଶତ ମହଙ୍ଗାଭତା ପ୍ରଦାନ କରାଯିବ, ସେ କହିଛନ୍ତି ।
ତେବେ ରାଜ୍ୟର ୨୨୪ଟି ପଂଚାୟତର ଏକମାତ୍ର ବେସରକାରୀ ତଥା କୌଣସି ସରକାରୀ ସହାୟତା ପାଉନଥିବା ହାଇସ୍କୁଲକୁ ବ୍ଲକଗ୍ରାଂଟ ସହ ୬୦ ପ୍ରତିଶତ ଅନୁଦାନ ଦିଆଯିବ ବୋଲି ସେ କହିଛନ୍ତି ।
ଷଷ୍ଠ ବେତନ କମିଶନ ଲାଗୁ କରିବା ଦ।ବିରେ ବହୁଦିନ ହେଲା ବ୍ଲକଗ୍ରାଂଟ ଶିକ୍ଷକ ତଥା କର୍ମଚାରୀମାନେ ଆନ୍ଦୋଳନ ଚଳାଇଆସୁଥିଲେ । ଏହାଦ୍ୱାରାପ୍ରାୟ ୨୦ ହଜାର ଶିକ୍ଷକ, ଶିକ୍ଷୟିତ୍ରୀ ଓ କର୍ମଚାରୀ ଉପକୃତ ହେବେ ।
ବରଗଡ଼, ଫେବୃୟାରୀ ୧୬(ଓଡ଼ିଶା ଡ଼ଟ୍ କମ୍) ବରଗଡ଼ ଜିଲ୍ଲାରେ ସର୍ବଶିକ୍ଷା ଅଭିଯାନ ଦ୍ୱାରା ପ୍ରଦାନ କରାଯାଇଥିବା ଅର୍ଥର ପରିଚାଳନାଗତ ତୃଟି ପାଇଁ ଦୁଇ ଜଣ ଶିକ୍ଷକଙ୍କୁ ନିଲମ୍ବିତ କରାଯାଇଛି ।
ଭେଡ଼େନ ବ୍ଲକ ଅନ୍ତର୍ଗତ ଖଡ଼ଗପୁର ସ୍କୁଲର ଶିକ୍ଷକ ସାଗର ବନ୍ଛୋର ଓ ବ୍କଟୀ ସ୍କୁଲର ରାମ ବାରିକଙ୍କୁ ସର୍ବଶିକ୍ଷା ଅଭିଯାନ ଜିଲ୍ଲା ପ୍ରକଳ୍ପ ଅଧିକାରୀ ସୁବୋଧ ପଣ୍ଡା ନିଲମ୍ବିତ କରିଛନ୍ତି ।
ସେହିପରି ଜନଗଣନା କାର୍ଯ୍ୟରେ ଅସହଯୋଗ ଯୋଗୁଁ ଶିକ୍ଷକ ପ୍ରଶାନ୍ତ ମହାପାତ୍ରଙ୍କୁ ଜିଲ୍ଲାପାଳଙ୍କ ନିର୍ଦ୍ଦେଶକ୍ରମେ ନିଲମ୍ବିତ କରାଯାଇଛି ।
ଭୁବନେଶ୍ୱର, ଜାନୁୟାରୀ ୧(ଓଡ଼ିଶା ଡ଼ଟ୍ କମ୍) ଆସନ୍ତା ଜାନୁୟାରୀ ମାସରେ ୩୦ ହଜାର ଶିକ୍ଷକଙ୍କୁ ନିଯୁକ୍ତି ଦିଆଯିବ ବୋଲି ସ୍କୁଲ ଓ ଗଣଶିକ୍ଷା ମନ୍ତ୍ରୀ ପ୍ରତାପ ଜେନା ଶୁକ୍ରବାର କହିଛନ୍ତି ।
ଏହା ଦ୍ବାରା ପ୍ରାଥମିକ ଓ ମାଧ୍ୟମିକ ସ୍କୁଲ ଗୁଡ଼ିକର ଶିକ୍ଷକ ଅଭାବକୁ ଦୂର କରାଯାଇ ପାରିବ । ଯେଉଁ ୩୦ ହଜାର ଶିକ୍ଷକଙ୍କୁ ନିଯୁକ୍ତି ଦିଆଯିବାର ବ୍ୟବସ୍ଥା କରାଯାଉଛି ସେଥିମଧ୍ୟରୁ ୨୫ ହଜାର ଶିକ୍ଷା ସହାୟକ ଅନ୍ତର୍ଭୁକ୍ତ । ସେମାନେ ସମସ୍ତେ ପ୍ରାଥମିକ ସ୍କୁଲ ଗୁଡ଼ିକରେ ନିଯୁକ୍ତି ପାଇବେ ।
ଦୁଇ ହଜାର ବିଇଡ଼ି ତାଲିମ ପ୍ରାପ୍ତ ଯୁବକ ଯୁବତୀଙ୍କୁ ହାଇସ୍କୁଲ ଗୁଡ଼ିକରେ ନିଯୁକ୍ତି ଦିଆଯିବ । ଏକ ହଜାର ଯୁବକ ଯୁବତୀଙ୍କୁ ସିଟି ସ୍କୁଲ ଏବଂ ବିଇଡ଼ି କଲେଜ ମାନଙ୍କରେ ଖାଲି ପଡ଼ିଥିବା ପଦବୀରେ ନିଯୁକ୍ତି ଦିଆଯିବ । ଏହାବ୍ୟତୀତ ଡ଼ିପିଇପି ଏବଂ ଇପା ସ୍କିମରେ ପାରାଟିଚର ମାନଙ୍କୁ ନିଯୁକ୍ତି ଦିଆଯିବ, ସେ କହିଛନ୍ତି ।
ଭୁବନେଶ୍ୱର, ଡ଼ିସେମ୍ବର ୪(ଓଡ଼ିଶା ଡ଼ଟ୍ କମ୍) ଯୋଗ୍ୟ ବିବେଚିତ ଅଧ୍ୟାପକ ଅଧ୍ୟାପିକା ମାନଙ୍କୁ ୟୁଜିସି ହାରରେ ଦରମା ଦେବା ପାଇଁ ରାଜ୍ୟ ସରକାର ଆଗ୍ରହୀ କିନ୍ତୁ କେନ୍ଦ୍ର ସରକାରଙ୍କୁ ମଗା ଯାଇଥିବା ସହାୟତା ମିଳିବା ପରେ ଏହି ହାରରେ ଦରମା ଆଯିବ ବୋଲି ଉଚ୍ଚଶିକ୍ଷାମନ୍ତ୍ରୀ ଶନିବାର ବିଧାନସଭାରେ କହିଛନ୍ତି ।
ଏହି ବାବଦରେ କେନ୍ଦ୍ର ସରକାରଙ୍କୁ ୩୦୦ କୋଟି ଟଙ୍କା ମଗାଯାଇଛି । ଷଷ୍ଠ ବେତନ କମିଶନଙ୍କ ସୁପାରିଶକୁ ଆଧାର କରି ମାନବ ସମ୍ବଳ ବିକାଶ ମନ୍ତ୍ରାଳୟଙ୍କ ଦ୍ବାରା ବିଶ୍ୱବିଦ୍ୟାଳୟ ଅନୁଦାନ ଆୟୋଗଙ୍କୁ ଗତ ୨୦୦୮ ଡ଼ିସେମ୍ବର ୩୧ରେ ଏସଂପର୍କରେ ଜଣାଇ ଦିଆଯାଇଛି ।
ନିଦ୍ଦେଶାବଳୀ ଅନୁସାରେ ରାଜ୍ୟରେ ଅବସ୍ଥିତ ସମସ୍ତ ବିଶ୍ୱବିଦ୍ୟାଳୟ ସରକାରୀ ମହାବିଦ୍ୟାଳୟ ଓ ଅନୁଦାନ ପ୍ରାପ୍ତ ବେସରକାରୀ ମହାବିଦ୍ୟାଳୟ ମାନଙ୍କରେ କାର୍ଯ୍ୟରତ ଥିବା ୟୁଜିସି ବେତନଧାରୀ ଶିକ୍ଷକ ମାନଙ୍କୁ ସଂଶୋଧିତ ହାରରେ ବେତନ ପ୍ରଦାନ କରିବା ନିମନ୍ତେ ସରକାର ରିଜୋଲ୍ୟୁସନ କରିଥିଲେ, ସେ କହିଛନ୍ତି ।
ନିମନ୍ତେ ସରକାରଙ୍କୁ ସୁପାରିଶ କରିଥିଲେ ।
ଜଗତସିଂହପୁର, ଡ଼ିସେମ୍ବର ୪(ଓଡ଼ିଶା ଡ଼ଟ୍ କମ୍) ଶିକ୍ଷକ ଅଭାବ, ବହିପତ୍ର ନମିଳିବା ତଥା ପରୀକ୍ଷା କରାଯାଉନଥିବା ଯୋଗୁଁ ଉତ୍ତ୍ୟକ୍ତ ଗ୍ରାମବାସୀମାନେ ତିର୍ତ୍ତୋଳ ଓ ଜଗତସିଂହପୁର ଶିକ୍ଷା ଜିଲ୍ଲାର ପ୍ରାୟ ଛଅଟି ସ୍କୁଲରେ ତାଲା ପକାଇ ଦେଇଛନ୍ତି ।
ଫଳରେ ସର୍ବଶିକ୍ଷା ଅଭିଯାନ ଦ୍ବାରା ଶିକ୍ଷାର ମାନ ବୃଦ୍ଧି ପାଇଁ ଖର୍ଚ୍ଚ କରାଯାଉଥିବା କୋଟିକୋଟି ଟଙ୍କାର କୌଣସି ସୁଫଳ ମିଳିପାରୁ ନାହିଁ ।
ବର୍ତ୍ତମାନ ସ୍କୁଲ କର୍ମଚାରୀମାନେ ଡ଼୍ରେସକୋଡ଼, କର୍ମଶାଳା, ତାଲିମ ଓ ନିର୍ମାଣ କାର୍ଯ୍ୟରେ ନିୟୋଜିତ ହେଉଥିବାରୁ ଶିକ୍ଷ।ନୁଷ୍ଠାନରେ ବ୍ୟାପକ ଅସୁବିଧା ଖୋେଇଛି । ଏଥିଯୋଗୁଁ ବିଭିନ୍ନ ଗ୍ରାମର ଉତ୍ତ୍ୟକ୍ତ ଗ୍ରାମବାସୀମାନେ ଏହି ସ୍କୁଲ ଗୁଡ଼ିକରେ ତାଲା ପକାଇ ଦେଇଛନ୍ତି ।
ଶିକ୍ଷକ ଅଭାବ, ଗାଁ ଶିକ୍ଷା କମିଟି ଗଠନ ନକରିବା ତଥା ପାଠ୍ୟ ପୁସ୍ତକ ଉପଲବ୍ଧ ; ନହେବାରୁ ଗତ ସାତ ଦିନ ହେଲା ଗ୍ରାମବାସୀମାନେ ଏର୍ସମା ବ୍ଲକ ଅନ୍ତର୍ଗତ ଖଟି ଖୋଲା ପ୍ରାଥମିକ ସ୍କୁଲରେ ତାଲା ପକାଇଛନ୍ତି ।
ଉକ୍ତ ସ୍କୁଲରେ ପାଞ୍ଚଟି ଶ୍ରେଣୀରେ ମୋଟ୍ ୧୨୫ ଜଣ ଛାତ୍ରଛାତ୍ରୀ ଥିବା ବେଳେ ଏମାନଙ୍କୁ ଶିକ୍ଷ।ନୁଷ୍ଠାନ କରିବା ପାଇଁ ମାତ୍ର ଜଣେ ଶିକ୍ଷା ସହାୟକଙ୍କୁ ନିଯୁକ୍ତ କରାଯାଇଛି । ନିକଟରେ ଗ୍ରାମବାସୀଙ୍କ ଦାବି ପରେ ଜଣେ ଗଣ ଶିକ୍ଷକଙ୍କୁ ଏହି ସ୍କୁଲରେ ନିଯୁକ୍ତି ଦିଆଯାଇଥିଲା ମାତ୍ର ଗୋଟିଏ ସପ୍ତାହ ପରେ ସେ ପୁଣି ଚାଲିଯାଇଥିଲେ ।
ସେହିପରି ଜଣେ ଶିକ୍ଷକ ସ୍କୁଲ ଛାତ୍ରୀଙ୍କୁ ଦୁର୍ବ୍ୟବହାର ପ୍ରଦର୍ଶନ କରିଥିବା ଅଭିଯୋଗ ପରେ ଗ୍ରାମବାସୀମାନେ ଗୋଟିଏ ସ୍କୁଲକୁ ବନ୍ଦ କରିଦେଇ ଥିଲେ ପରେ ପ୍ରଶାସନର ହସ୍ତକ୍ଷେପ ଯୋଗୁଁ ତାହା ପୁଣି ଚାଲୁ ହୋଇଥିଲା । ଜାତିଆଣ ଭେଦଭାବକୁ ନେଇ ମଧ୍ୟ ଜିଲ୍ଲାରେ ଲୋକମାନେ ସ୍କୁଲ ବନ୍ଦ କରିଦେଇଥିଲେ । ସେହିପରି ବାଲିକୁଦା, ନୂଆଗାଁ ବ୍ଲକର ଅନ୍ୟ ତିନୋଟି ସ୍କୁଲକୁ ମଧ୍ୟ ଲୋକମାନେ ବନ୍ଦ କରିଦେଇଛନ୍ତି ।
""ତିର୍ତ୍ତୋଳ ଶିକ୍ଷା ଜିଲ୍ଲାରେ ୩୬୦ଟି ସ୍ଥାୟୀ ସ୍କୁଲ ସମେତ ମୋଟ୍ ୮୪୩ଟି ସ୍କୁଲରେ ଶିକ୍ଷକ ଅଭାବ ଥିବା ବେଳେ ୧୧୩ଟି ସ୍କୁଲ ଗୋଟିଏ ଶିକ୍ଷକରେ ଚାଲିଛି । ଉତ୍ତ୍ୟକ୍ତ ଲୋକଙ୍କୁ ବୁଝାସୁଝା କରି ପୁଣି ସ୍କୁଲ ଖେଲିବାକୁ ଉଦ୍ୟମ କରାଯାଉଛି" ସ୍କୁଲ ଡ଼ିଆଇ ଦେବେନ୍ଦ୍ର ଦ।ସ କହିଛନ୍ତି ।
